Skattanýskipan: Virðini skulu býtast javnari í Føroyum 2016-06-01 09: 58 Dimma Virðini eru savnað á alsamt færri hondum. Ójavnin er vaksin. Skattagrundarlagið verður breiðkað, so trýstið á lønarinntøkuna minkar. Hetta eru millum orðingarnar í samgonguskjalinum, har tað verður róð framundir, at hendan samgongan ynskir eitt javnari býti av ríkidøminum í Føroyum. Kristina Háfoss, landsstýriskvinna í fíggjarmálum, hevur nú sett ta skattanevndina, sum skal endurskoða skatta- og avgjaldsskipanina. Nevndin, sum er sett, er mannað við serfrøðingum og skal koma við tilmælum um nýskipanir á skatta- og avgjaldsøkinum. Hósmorgunin kl. 10 fer Kristina Háfoss at avdúka, hvør situr í nevndini. Greitt verður frá arbeiðssetninginum hjá nevndini, tíðarætlanini við meira. Samgonguskjalið umrøður, hvørja yvirskipaða ætlan samgongan hevur við virðunum í samfelagnum, og harvið eisini hvussu skattur verður innkravdur. -Javnari býti av ríkidøminum skal tryggja, at virðini í størri mun koma í umfar og harvið skapa størri vøkstur og trivnað. Nýskipanir skulu menna einar vælvirkandi Føroyar við fleiri møguleikum, framburði og dyggari áliti og javnrættindum fyri allar borgarar, stendur í samgonguskjalinum. Samgongan hevur sett sær fyri at veita lág- og miðalløntum fíggjarligar lættar, teirra millum pensjonistum og lesandi. -Hetta skal fáa størri part av ríkidømi landsins út í peningarenslið og á tann hátt styrkja búskapin og at gera tað liviligari hjá øllum. Skattagrundarlagið verður breiðkað, so trýstið á lønarinntøkuna minkar. Í morgin fæst so kanska eitt boð uppá, hvussu hetta kann gerast. Í øllum førum fæst at vita, hvønn arbeiðssetning skattanevndin fær, og hvør situr í nevndini, ið skal geva eitt boð upp á nýskipanirnar.